RÅDETS FORORDNING (EF) Nr. 592/97 af 11. marts 1997 om indgåelse af aftalen i form af brevveksling mellem Det Europæiske Fællesskab og Cypern om ændring af ordningen for indførsel til Det Europæiske Fællesskab af appelsiner med oprindelse på Cypern og om ændring af forordning (EF) nr. 1981/94

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113 sammenholdt med artikel 228, stk. 2, første punktum,

under henvisning til forslag fra Kommissionen, og

ud fra følgende betragtninger:

Som led i de multilaterale handelsforhandlinger i Uruguay-rundens regi er importordningen for appelsiner blevet ændret;

under forhandlingerne med Cypern om Uruguay-rundens virkninger på handelsforbindelserne mellem parterne blev der opnået enighed om en række ændringer af importordningen for appelsiner fra Cypern;

det er aftalt, at bestemmelserne i importordningen for appelsiner skal anvendes fremskyndet, indtil den endelige aftale træder i kraft;

aftalen bør godkendes;

Rådets forordning (EF) nr. 1981/94 af 25. juli 1994 om åbning og forvaltning af fællesskabstoldkontingenter for visse varer med oprindelse i Algeriet, Cypern, Egypten, Israel, Jordan, Malta, Marokko, Vestbredden og Gazastriben, Tunesien og Tyrkiet og om retningslinjer for forlængelse og tilpasning af disse toldkontingenter (1), bør ændres, for at den nye ordning for import til Fællesskabet af appelsiner med oprindelse på Cypern, jf. ovennævnte aftale, kan gennemføres pr. 1. december 1996 -

UDSTEDT FØLGENDE FORORDNING:

Artikel 1

Aftalen i form af brevveksling mellem Det Europæiske Fællesskab og Cypern om ændring af ordningen for indførsel til Det Europæiske Fællesskab af appelsiner med oprindelse på Cypern godkendes herved på Fællesskabets vegne.

Teksten til aftalen er knyttet til denne forordning.

Artikel 2

Formanden for Rådet bemyndiges til at udpege den person, der er beføjet til at undertegne aftalen med bindende virkning for Fællesskabet.

Artikel 3

Forordning (EF) nr. 1981/94 ændres således:

1) I bilag V indsættes følgende mellem løbenummer 09.1409 og 09.1407:

>TABELPOSITION>

2) I slutningen af bilag V indsættes følgende fodnote:

»(3) Inden for dette kontingent er den aftalte indgangspris, over hvilken den specifikke tillægstold på listen over Fællesskabets indrømmelser i WTO nedsættes til 0 %:

- 273 ECU/ton i perioden 1. december 1996 - 31. maj 1997

- 271 ECU/ton i perioden 1. december 1997 - 31. maj 1998

- 268 ECU/ton i perioden 1. december 1998 - 31. maj 1999

- 266 ECU/ton i perioden 1. december 1999 - 31. maj 2000

- 264 ECU/ton i perioden 1. december - 31. maj de følgende år.

Hvis indgangsprisen for en sending er 2 %, 4 %, 6 % eller 8 % lavere end den aftalte indgangspris, er den specifikke toldsats henholdsvis 2 %, 4 %, 6 % eller 8 % af den aftalte indgangspris. Hvis indgangsprisen for en sending er på under 92 % af den aftalte indgangspris, gælder den i WTO bundne specifikke toldsats.«

Artikel 4

Kommissionen fastsætter gennemførelsesbestemmelser til denne forordning efter proceduren i artikel 46 i forordning (EF) nr. 2200/96 (2).

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. december 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. marts 1997.

På Rådets vegne

A. JORRITSMA-LEBBINK

Formand

(1) EFT nr. L 199 af 2. 8. 1994, s. 1. Forordningen er senest ændret ved forordning (EF) nr. 2397/96 (EFT nr. L 327 af 18. 12. 1996, s. 1).

(2) EFT nr. L 297 af 21. 11. 1996, s. 1.